MORBIDNI križ s probodenim fetusima iz kojih curi krv postavljen na oltar župne crkve sv. Križa u Vodicama, o kojem smo jučer izvijestili, izradio je vodički samouki umjetnik Josip Mateša, čovjek koji je na lanjskom prosvjedu protiv Istanbulske konvencije u Splitu Rivom prošetao s replikom vagine na glavi.

Križ s fetusima koji krvare postavio čovjek koji je po Rivi hodao s vaginom na glavi

Kako piše Šibenik.in, Mateša je samouki umjetnik, član je i Župnog zbora, a godinama je bio glavni organizator jaslica na otvorenom. Posebnu pažnju privukao je 2012. godine kad je u jaslice stavio lik generala Ante Gotovine za kojeg je ustvrdio da je ''najveća osoba u hrvatskoj povijesti''. Mateša je 2017. godine nagrađen i nagradom Grada Vodice za životno djelo, a bio je i u Gradskom vijeću Vodica kao predsjednik vodičke Hrvatske republikanske stranke koja je koalirala s HSP-om. O njemu se pričalo i kada je u svom vrtu napravio najveću repliku Višeslavove krstionice u Hrvatskoj.

Pažnju medija privukao je ponovno lani kada je splitskom Rivom šetao s jarmom, odnosno napravom koja služi za uprezanje životinja u kola ili plug, ali je mnoge asocirala na ženski reproduktivni organ.

Mateša je za portal InfoVodice pokušao objasniti što je htio poručiti morbidnim križevima.

Pokušao objasniti što je htio poručiti morbidnim križevima

"Kako ima govora da će Zakon o pobačaju ove godine biti donesen, a kako neki zagovaraju potpunu slobodu, ovim sam htio poručiti ne samo mojim mještanima nego i svim Hrvatima, sabornicima i cijelom svijetu da se ne smiju igrati sa životom i da ne postoji potpuna sloboda. Sloboda postoji sve dok ne ugrožava tuđu slobodu. Križ je bijeli jer oni koji nisu imali pravo na život, a to su djeca nerođena, nevine su žrtve takozvane potpune slobode. U križu se nalaze pet srca koje predstavljaju pet rana Kristovih, s pet fetusa probijenih čavlima", rekao je Mateša.

Tekst se nastavlja ispod oglasa

Kaže kako instalacijom ne osuđuje nikoga ni ičije postupke, nego poziva na ozbiljnost i odgovornost prema životu jer, kako kaže, ''naš hrvatski narod izumire''.

Župnik nije baš bio rječit

Don Franjo Glasnović, župnik vodičke crkve kojeg smo jučer nazvali, nije bio pretjerano rječit.

"Vrijeme u kojem se nalazimo je vrijeme molitve, razmišljanja i obraćanja. Ne bih o tome više razgovarao niti bih to komentirao, u korizmi malo govorim", kratko je kazao Glasnović jučer za ŠibenikIN.